SURSE De ce o schimbă PSD pe Birchall de la justiție: Modificările la Codul de procedură care fac mai dificilă liberarea condiționată au revoltat aripa Dragnea din partid

Ministrul Justiției, Ana Birchall, a fost schimbată la presiunea aripii Dragnea din PSD, după propunerile de modificare prin OUG a Codului de Procedură penală care fac, între altele, mai dificilă liberarea condiționată, au declarat pentru G4Media.ro surse din partid. În plus, pesediștii ar fi fost nemulțumiți că modificările au fost promovate rapid, prin OUG, însă aceasta a fost opțiunea premierului Dăncilă, propunerea MJ ar fi fost proiect de lege.

Cele mai importante modificări

Instanța poate dispune eliberarea condiționată doar dacă sunt îndeplinite cumulativ anumite condiții. Până acum, nu era nevoie de cumularea condițiilor

A crescut de la 60 la 65 de ani de la care instanța poate dispune eliberarea condiționată

Pentru a fi eliberat condiționat, condamnții pe viață trebuie să fi executat minim 25 de ani, față de 20 ani pe regula veche

Birchall nu a putut fi contactată pentru un punct de vedere, însă surse din partid susțin că premierul Dăncilă i-ar fi propus ministrului justiției să rămână în guvern în funcția de vicepremier fără a-i explica însă motivele revocării de la justiție. Birchall ar fi fost informată de schimbare cu doar câteva minute înainte de votarea deciziei în CEX.

Un alt motiv de nemulțumire în PSD este atitudinea ministrului justiției față de secția specială de investigare a infracțiunilor comise de magistrați, fiind un critic al activității acesteia chiar în interiorul CSM. De altfel, deputatul Cătălin Rădulescu, unul dintre apropiații fostului lider PSD, Cătălin Rădulescu scria pe Facebook luna trecută că, în cazul în care Ana Birchall va susține desființarea Secției de Investigare a Infracțiunilor din Justiție (SIIJ), atunci „va pleca și cariera ei politică se va încheia„.

Birchall a mai intrat în coliziune cu linia oficială a partidului și pe tema recomandărilor GRECO, care a criticat schimbările legislative operate de coaliția PSD- ALDE la legile justiției și Codurile Penal și de Procedură penală și a recomandat desființarea de îndată a Secției Speciale, calificată drept o anomalie a sistemului judiciar.

Ministrul Justiţiei, Ana Birchall, a declarat pe data de 9 iulie, referindu-se la recomandările din rapoartele GRECO despre România, că „este nevoie să respecţi regulile atunci când eşti într-un club”.

Întrebată de jurnalişti dacă recomandările din rapoartele GRECO ar trebui să fie obligatorii, Birchall a spus: „Dumneavoastră ştiţi că atunci când, ca regulă generală, eşti într-un club, ca să spun aşa, e nevoie să respecţi regulile. Pe recomandările din raportul GRECO permiteţi-mi să mă pronunţ după ce vor fi publicate”.

Sursa Foto: Inquam Photos/ Autor: George Călin